

VLADA REPUBLIKE HRVATSKE

Zagreb, 17. prosinca 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Središnji državni ured za demografiju i mlade  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivaju Vijeća za demografsku revitalizaciju Republike Hrvatske  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 24. stavaka 1. i 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj dana \_\_\_\_\_\_\_\_\_\_\_\_\_ donijela

**ODLUKU**

**o osnivanju Vijeća za demografsku revitalizaciju Republike Hrvatske**

**I.**

U svrhu praćenja i koordinacije provedbe mjera demografske politike iz Programa Vlade Republike Hrvatske za mandat 2020.-2024., osniva se Vijeće za demografsku revitalizaciju Republike Hrvatske (u daljnjem tekstu: Vijeće).

**II.**

Izrazi koji se koriste u ovoj Odluci, a imaju rodno značenje odnose se jednako na muški i ženski rod.

**III.**

(1) Članovi Vijeća su:

* predsjednik Vlade Republike Hrvatske
* ministar nadležan za poslove rada, mirovinskoga sustava, obitelji i socijalne politike
* ministar nadležan za poslove financija
* ministar nadležan za poslove regionalnoga razvoja i fondova Europske unije
* ministar nadležan za poslove znanosti i obrazovanja
* ministar nadležan za poslove gospodarstva i održivog razvoja,
* ministar nadležan za poslove prostornog uređenja, graditeljstva i državne imovine
* ministar nadležan za poslove zdravstva
* ministar nadležan za poslove poljoprivrede
* ministar nadležan za vanjske i europske poslove
* ministar nadležan za poslove turizma i sporta
* državni tajnik nadležan za područje odnosa između Republike Hrvatske i Hrvata izvan

Republike Hrvatske

* državni tajnik nadležan za poslove razvoja digitalnog društva
* državni tajnik nadležan za poslove obnove i stambenog zbrinjavanja
* državni tajnik nadležan za poslove demografije i mladih

(2) Vijeću predsjedava predsjednik Vlade Republike Hrvatske, a u slučaju njegove odsutnosti čelnik tijela državne uprave nadležnog za poslove demografije i mladih.

(3) Čelnici tijela iz stavka 1. ove točke imenuju zamjenika člana Vijeća, za slučaj spriječenosti.

(4) Za članove Vijeća koji su čelnici ministarstva zamjenici se imenuju iz reda državnih dužnosnika.

**IV.**

 Po potrebi, na poziv predsjednika Vijeća, sjednicama Vijeća mogu prisustvovati i predstavnici

drugih nadležnih tijela i institucija te stručnjaci iz drugih relevantnih područja, bez prava glasa.

**V.**

(1) Vijeće obavlja sljedeće zadaće:

* prati provođenje i daje preporuke za provođenje mjera demografske politike
* prati učinak provedbe mjera demografske revitalizacije na sveukupni razvoj
* predlaže mjere i aktivnosti za demografsku revitalizaciju
* potiče međuresornu suradnju i suradnju s jedinicama lokalne i područne (regionalne)
* samouprave u provedbi mjera i aktivnosti
* ocjenjuje postignutu kvalitetu i dostupnost institucionalnih usluga u provedbi mjera demografske revitalizacije
* potiče stručna istraživanja u području demografske politike
* daje preporuke zakonskih rješenja za provedbu mjera demografske politike
* ostale zadaće koje se odnose na provedbu mjera demografske revitalizacije.

(2) Vijeće se sastoje po potrebi, a najmanje jednom u šest mjeseci.

(3) Sjednice Vijeća saziva predsjednik Vijeća.

(4) Predsjednik i članovi Vijeća te njihovi zamjenici za sudjelovanje u radu Vijeća nemaju pravo na nagradu ni na naknadu troškova.

**VI.**

Stručne i administrativne poslove za Vijeće obavlja tijelo državne uprave nadležno za poslove demografije i mladih.

**VII.**

(1) Zadužuje se tijelo državne uprave nadležno za poslove demografije i mladih o ovoj Odluci obavijestiti tijela iz točke III. stavka 1. ove Odluke u roku od osam dana od dana stupanja na snagu ove Odluke.

(2) Zadužuju se tijela iz točke III. stavka 1. ove Odluke u roku od osam dana od dana primitka obavijesti iz stavka 1. ove točke imenovati zamjenike članova Vijeća i o tome obavijestiti Ured predsjednika Vlade Republike Hrvatske i tijelo državne uprave nadležno za demografiju i mlade.

**VIII.**

 Stupanjem na snagu ove Odluke, prestaje važiti Odluka o osnivanju Vijeća za demografsku revitalizaciju Republike Hrvatske (Narodne novine, broj 33/17).

**IX.**

 Ova Odluka stupa na snagu prvoga dana od dana objave u Narodnim novinama.

KLASA:

URBROJ:

Zagreb,

 PREDSJEDNIK

 mr. sc. Andrej Plenković

**OBRAZLOŽENJE**

 U svrhu praćenja i koordinacije provedbe mjera demografske politike iz Programa Vlade Republike Hrvatske za mandat 2020.-2024. potrebno je donijeti ovu Odluku kojom se osniva Vijeće za demografsku revitalizaciju Republike Hrvatske.

 Vijeće je stručno i koordinativno tijelo Vlade čija je zadaća davanje prijedloga i preporuka iz područja demografske politike te praćenje provedbe mjera demografske politike.

 Djelovanje Vijeća usmjereno je stvaranju održivih uvjeta za demografsku revitalizaciju Republike Hrvatske, odnosno usmjeravanju mjera za razvoj i obnovu stanovništva koje podrazumijevaju uključenost svih dionika iz područja socijalne, gospodarske, stambene, obrazovne, pravne, financijske, porezne i drugih politika.

 Donošenje predložene Odluke neće zahtijevati dodatna financijska sredstva iz državnog proračuna.

 Donošenjem predmetne Odluke određuje se da danom stupanja na snagu ove Odluke prestaje važiti

Odluka o osnivanju Vijeća za demografsku revitalizaciju Republike Hrvatske (Narodne novine, broj 33/17).

 Slijedom toga, predlaže se Vladi Republike Hrvatske donošenje ove Odluke kojom bi se omogućio nastavak rada na preokretanju negativnih demografskih trendova.